Συντεταγμένες: 44°54′55″N 0°14′38″W﻿ / ﻿44.91528°N 0.24389°W﻿ / 44.91528; -0.24389

Το **Λιμπούρν** (γαλλικά: Libourne) είναι κοινότητα στη νοτιοδυτική Γαλλία, υπονομαρχία του νομού Ζιρόντ, στην περιοχή Νέα Ακουιτανία. 

Έχει πληθυσμό 24.845 κατοίκους το 2017 και είναι το κέντρο αστικής περιοχής με 34.856 κατοίκους, αποτελεί μέρος του άξονα Αρκασόν-Μπορντώ-Λιμπούρν, μια μητροπολιτική περιοχή που συγκεντρώνει σχεδόν 1.250.000 κατοίκους.

Είναι η αμπελουργική πρωτεύουσα του βόρειου τμήματος του νομού Ζιρόντ και βρίσκεται κοντά στο Σαιντ- Εμιλιόν και το Πομερόλ.

Οι κάτοικοί του ονομάζονται Λιμπουρναί (ζ).

Τοπωνυμία
---------

Η πλατεία του Δημαρχείου
Η πόλη πήρε το όνομά της από τον Αγγλο-Νορμανδό ιδρυτή της Ροζέ ντε Λεμπούρν, που κατάγονταν από το χωριό Leybourne στην κομητεία του Κεντ. Η πόλη ιδρύθηκε το 1270 στην τοποθεσία του ρωμαϊκού χωριού Fozera. Με τα χρόνια, το όνομα της πόλης άλλαξε ελαφρώς και μετατράπηκε σε Λιμπούρν.

Στην περιοχή του Λιμπούρν η παραδοσιακή γλώσσα ήταν η γασκωνική παραλλαγή της οξιτανικής γλώσσας. Στα οξιτανικά/γασκωνικά το όνομα της πόλης είναι Liborna.

Γεωγραφικά στοιχεία
-------------------

Το Λιμπούρν βρίσκεται στη συμβολή των ποταμών Ιλ και Ντορντόνι, στο βόρειο τμήμα του του νομού Ζιρόντ, στην περιοχή Νέα Ακουιτανία.

Ιστορία
-------

Η γέφυρα στον ποταμό Ντορντόνι
Αυτή η παλιά οχυρωμένη πολιτεία ιδρύθηκε το 1270 από τον Ροζέ ντε Λεμπούρν, διοικητή της Γασκώνης στην υπηρεσία του βασιλιά της Αγγλίας Εδουάρδου Α΄ και σήμερα είναι η κύρια πόλη στα βόρεια του νομού Ζιρόντ.

Η πόλη, η οποία αναπτύχθηκε στη συμβολή των ποταμών Ιλ και Ντορντόνι, στο κέντρο μιας πλούσιας αμπελουργικής περιοχής, ήταν από παλιά σημαντικό λιμάνι μέσω του οποίου διακινούνταν εμπορεύματα από όλη την Ευρώπη. Για πολύ καιρό υπήρξε δεύτερη πόλη στο βόρειο τμήμα της Γκιγιέν μετά το Μπορντώ, πόλη με την οποία διατηρούσε αμφιλεγόμενες σχέσεις: «πόλη δορυφόρος» της πρωτεύουσας της Ακουιτανίας κατά τη διάρκεια της σύντομης βασιλείας του Μαύρου Πρίγκιπα, ήταν επίσης αντίπαλός της σε θέματα εμπορίου ή φορολογίας. Σημαντική πόλη φρουράς (φιλοξένησε κυρίως πολλά ιππικά και πεζικά συντάγματα, καθώς και την Εθνική σχολή υγειονομικών υπαλλήλων) μέχρι πρόσφατα, είναι σήμερα ένα ακτινοβόλο οικονομικό και εμπορικό κέντρο στα βόρεια του νομού Ζιρόντ, επηρεασμένο έντονα από την συνεχή ανάπτυξη του Μπορντώ.

Η πόλη υπέφερε σημαντικά κατά τον Εκατονταετή πόλεμο στους αγώνες των Γάλλων και των Άγγλων για την κατοχή της περιοχής τον 14ο αιώνα και εντάχθηκε στη Γαλλία τον 15ο αιώνα.

Τον Δεκέμβριο του 1854 ο Βρετανός φιλόσοφος και οικονομολόγος Τζον Στιούαρτ Μιλ πέρασε από το Λιμπούρν και σχολίασε ότι «σταμάτησα στο Λιμπούρν, καθώς σκόπευα, και έκανα μια βόλτα σήμερα το πρωί, το καλύτερο πράγμα είναι η γέφυρα του ποταμού Ντορντόνι, η θέα από την οποία είναι πραγματικά πολύ ωραία».

Αξιοθέατα
---------

Η πύλη του λιμανιού
Πολλά κτήρια της πόλης είναι μάρτυρες της ευημερίας της κατά τη διάρκεια των αιώνων.

* Η γοτθική εκκλησία, που ανακαινίστηκε τον 19ο αιώνα, έχει καμπαναριό ύψους 71 μέτρων.
* Η κεντρική πλατεία Αμπέλ Συρσάν

* Στην προκυμαία υπάρχει ένας μηχανικός πύργος με ρολόι που αποτελεί στοιχείο των αμυντικών τειχών του 14ου αιώνα.
* Το Δημαρχείο, που στεγάζει ένα μικρό μουσείο και μια βιβλιοθήκη, είναι ένα γραφικό κτήριο του 16ου αιώνα. Βρίσκεται δίπλα στην κεντρική πλατεία Αμπέλ Συρσάν, η οποία φιλοξενεί κάθε Σαββατοκύριακο μία από τις μεγαλύτερες αγορές τροφίμων στην περιοχή.
* Η πέτρινη γέφυρα στον ποταμό Ντορντόνι

Παραπομπές
----------

1. ↑  «Base officielle des codes postaux» La Poste. 1  Οκτωβρίου 2018.
2. ↑  (Γαλλικά) *Code INSEE*.
3. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
4. ↑  *répertoire géographique des communes*. Institut national de l'information géographique et forestière. Ανακτήθηκε στις 26  Οκτωβρίου 2015.
5. ↑ . «insee.fr/fr/statistiques/4269674?geo=COM-33243».
6. ↑ . «habitants.fr/libourne/services-publics».
7. ↑ . «britannica.com/place/Libourne».
8. ↑  The Collected Works of John Stuart Mill Vol XIV, Page 251. ISBN 0-8020-5261-4

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λιμπούρν (Ζιρόντ)** |

* Η επίσημη ιστοσελίδα της κοινότητας Λιμπούρν (γαλλικά)
* Η ιστοσελίδα του Γραφείου Τουρισμού

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 128870804
* LCCN: n82077985
* GND: 4469727-2
* BNF: cb15256295r (data)

 |

 |

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ευρώπη
* Πύλη:Γαλλία
 |

 |